《寄题赵贯道后乐亭》
宋代·杨时

业祠有狐鸣，群雏满东州。
彬彬齐鲁郊，不复论轲丘。
鼓刀贩缯翁，衮衮封公侯。
风流日凋弊，世久俗益偷。
昔时载经人，辍耕仍佩牛。
椎埋昼行盗，闾里更相雠。
赵子尉平阳，始止惟民忧。
百花烂成围，幽禽哢春柔。
问子胡不乐，我心殊未休。
威明揉强梗，骄鹰化为鸠。
买犊解吴钩，束身自锄耰。
田庐户无枢，长物弃不收。
结亭自乐只，开编玩前修。
谁云酸寒吏，忧乐非身谋。
乃知君子怀，与世异沉浮。
嗟予一漫叟，放浪犹虚舟。
舞雩有清风，遗迹今在不。
君乎去此矣，欲往将谁俦。
寄言春服成，尚觊一来游。

作者简介：（1053—1135）南剑州将乐人，字中立，号龟山。神宗熙宁九年进士。调官不赴。先后师事程颢、程颐，杜门不仕十年。历知浏阳、余杭、萧山，改荆州教授。金人攻汴京，坚论严为守备，除右谏议大夫；又反对割三镇以乞和，兼国子监祭酒。指斥蔡京蠹国害民，力辟王安石之学。高宗立，除工部侍郎。以龙图阁直学士致仕，专事著述讲学。卒谥文靖。与游酢、吕大临、谢良佐号为程门四先生，又与罗从彦、李侗等同列南剑三先生。其学术后被奉为程氏正宗。有《二程粹言》、《龟山先生语录》、《龟山集》。